ישיבת מליאה, כנסת 20, פרוטוקול מספר 381, 2018-11-27 00:00

יולי יואל אדלשטיין: חברי הכנסת, היום י"ט בכסלו תשע"ט, 27 בנובמבר 2018.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק העונשין (תיקון מס' 135), התשע"ט–2018, שהחזירה ועדת החוקה, חוק ומשפט; הצעת חוק רישוי שירותים ומקצועות בענף הרכב (תיקון מס' 4), התשע"ט–2018, שהחזירה ועדת הכלכלה.

ירדנה מלר-הורוביץ: לקריאה ראשונה, מטעם הכנסת:

ירדנה מלר-הורוביץ: הצעת חוק הגנת הצרכן (תיקון מס' 62) (משלוח חשבונית לצרכן בסמוך למועד החיוב), התשע"ט–2018, של חברת הכנסת מירב בן ארי וקבוצת חברי הכנסת; הצעת חוק הפיקוח על שירותים פיננסיים (קופות גמל) (תיקון מס' 25) (היוון קצבה על ידי שאיר), התשע"ט–2018, של חבר הכנסת משה גפני וקבוצת חברי הכנסת.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת, כמדי יום שלישי, נאומים בני דקה.

יולי יואל אדלשטיין: אני מפעיל את ההצבעה על מנת שתוכלו להירשם.

יולי יואל אדלשטיין: בבקשה, ההרשמה החלה.

יולי יואל אדלשטיין: חבר הכנסת טלב אבו עראר, תפתח היום את הנאומים.

יולי יואל אדלשטיין: אחריו – חברת הכנסת אורלי לוי אבקסיס.

טלב אבו עראר: תודה.

טלב אבו עראר: מכובדי היושב-ראש, מכובדי השר, אנחנו כאן בנאום של דקה, אבל מעלים דברים שהם חשובים, חשובים מאוד מאוד.

טלב אבו עראר: מכובדי היושב-ראש, אלפי ילדים, תלמידים בדואים בנגב, מנועים מלהגיע וחסומים מלהגיע בימי החורף, בימי הגשם, לבתי הספר, בפרט עם הגשם שיורד בנחלים וחוסם להם את הכניסות והיציאות מיישוביהם, ולכן האוטובוסים שמסיעים אותם לא יכולים להיכנס; אמבולנסים, ניידות מד"א, לא יכולים להיכנס כדי לקחת חולים, אם ישנם חולים כאלה – וישנם חולים; יש זקנים שם שזקוקים לסיוע, לעזרה.

טלב אבו עראר: בקיצור, האנשים האלה מנותקים מהעולם.

טלב אבו עראר: ואני כאן שואל, באמת:

טלב אבו עראר: אם היישובים האלה היו יהודיים, היו מתגוררים שם תושבים יהודים, האם כך היה המצב עשרות שנים, כשהמצב אותו דבר – הממשלות מתחלפות והמדיניות היא אותה מדיניות?

טלב אבו עראר: האם לא הגיע הזמן להתייחס לתושבים האלה כאל שאר אזרחי המדינה כאן?

טלב אבו עראר: אנחנו לא במדינה אחרת, אנחנו במדינת ישראל.

טלב אבו עראר: הגיע הזמן שהממשלה הזו תתעשת ותטפל טיפול ראוי באנשים שזקוקים לסיוע ולעזרה וזקוקים להכרה במינימום של זכויות לפחות.

טלב אבו עראר: תודה רבה.

יולי יואל אדלשטיין: תודה, חבר הכנסת טלב אבו עראר.

יולי יואל אדלשטיין: חברת הכנסת אורלי לוי אבקסיס, בבקשה, גברתי.

יולי יואל אדלשטיין: אחריה – חבר הכנסת ג'מעה אזברגה.

אורלי לוי אבקסיס: תודה רבה לך, אדוני היושב-ראש.

אורלי לוי אבקסיס: הבוקר התעוררנו לבשורה נוראה נוספת: עוד שתי נרצחות נוספו למניין הנרצחות.

אורלי לוי אבקסיס: יארא איוב, בסך הכול בת 16, מגוש חלב, וסילבנה צגאיי, בת 12, מדרום תל אביב.

אורלי לוי אבקסיס: סילבנה הייתה בת 12, אבל היא ידועה לשירותי הרווחה כבר מגיל שמונה.

אורלי לוי אבקסיס: כל הנורות האדומות וכל האיתותים הבהבו מאוד מאוד חזק.

אורלי לוי אבקסיס: ברווחה ידעו על הסיכון שבו היא נמצאת; אמרו שיש אלימות בבית מצד בן הזוג – בנפרד – של האימא.

אורלי לוי אבקסיס: ואני רוצה לומר לכם:

אורלי לוי אבקסיס: אני די מתביישת לעמוד פה בכנסת ישראל שבוע, אפילו עוד לא שבוע, לאחר שהפלנו פה – גם אם זה חברי כנסת מהקואליציה, שהיו תחת משמעת קואליציונית, אבל העובדה היא שהצבענו נגד ועדת חקירה פרלמנטרית.

אורלי לוי אבקסיס: כאשר אנחנו מסתכלים על הנתונים ועל התקציבים שהושגו, אנחנו מגלים שהם אפילו לא הגיעו ליעד, וכאשר אנחנו נכנסנו לרזולוציות הבנו שעושים לנו מניפולציות במספרים, ובאותה מידה גם מכסים ומקצצים את אותן תוכניות שהיו מיועדות.

אורלי לוי אבקסיס: אין צורך בעוד ועדה, יש צורך ביישום התוכניות.

אורלי לוי אבקסיס: ואני רוצה להגיד לך משהו: כששואלים אותי מה אני מגדירה בין היתר כאלימות נגד נשים, פרט לאלימות הפיזית, המילולית והכלכלית – מי שמצביע נגד תוכניות ותקצוב תוכניות לנשים פוגע בעצמו, והוא אלים כנגד נשים.

אורלי לוי אבקסיס: תודה.

יולי יואל אדלשטיין: תודה, חברת הכנסת אורלי לוי אבקסיס.

יולי יואל אדלשטיין: חבר הכנסת ג'מעה אזברגה, בבקשה, אדוני.

יולי יואל אדלשטיין: אחריו – חברת הכנסת סופה לנדבר.

ג'מעה אזברגה: אדוני היושב-ראש, חבריי חברי הכנסת, אני רוצה ביום זה להוקיע ולגנות בחריפות את רצח הילדות שאתמול היה באל-ג'ש, ואתמול – או היום – בתל אביב.

ג'מעה אזברגה: באמת, מוקיעים בכל לשון הוקעה וגינוי את הרצח הזה, ולא משנה מה הסיבה, כי זה רצח ילדים, פשוט מאוד זה רצח ילדים.

ג'מעה אזברגה: אדוני היושב-ראש, אני רוצה לעבור לנושא של ההריסה של בית משפחת שעבאן בלוד.

ג'מעה אזברגה: בית שנבנה על ידי המשפחה, שהעלות שלו היא 5 מיליון שקל – נהרס הבית בגסות רוח, בהתנהגות ממש רעה של המשטרה.

ג'מעה אזברגה: לא רק זה, גם הפרו – המשטרה הפרה צו הקפאה שניתן בידי המפקד, והמפקד לא היה מוכן אפילו להסתכל על הצו.

ג'מעה אזברגה: לא משנה.

ג'מעה אזברגה: זה ביזיון של בית משפט שאחרי שהצו ניתן, והוא הובא על ידי השוטר, שכביכול אמור לשמור על החוק – הוא הפר את החוק, במקרה הזה.

ג'מעה אזברגה: ואני חושב שגם זה כשלעצמו דורש גינוי.

ג'מעה אזברגה: והעניין היותר-גרוע, אדוני היושב-ראש, המשטרה ממשיכה להתנהג היום – אנשים שמוחים בשקט, בלי התפרעות, בשקט מופתי; עומדים, מוחים, והמחאה זה דבר בסיסי ביותר במשטר דמוקרטי – גם נותנים מכות לילדים.

ג'מעה אזברגה: 22 אנשים נעצרו – – –

מאיר כהן: תודה רבה, אדוני.

מאיר כהן: אתה חורג כבר בדקה.

ג'מעה אזברגה: אני מסיים, משפט אחד ואני מסיים.

ג'מעה אזברגה: והיום, עד היום יש אחד שנמצא עכשיו בבית המשפט בראשון לציון.

ג'מעה אזברגה: אני חושב שצריך קצת גם להסתכל אחרת.

ג'מעה אזברגה: תודה.

מאיר כהן: תודה רבה, אדוני.

מאיר כהן: חברת הכנסת השרה לשעבר סופה לנדבר, בבקשה, גברתי.

סופה לנדבר: אדוני היושב-ראש, חבריי חברי הכנסת, אדוני השר, רבותיי, אני מחזיקה את עיתון ידיעות אחרונות – מלפני כמה ימים, אבל זה לא משתנה; לפני כמה ימים וגם היום: "מבט מבפנים – קריסת חדרי מיון".

סופה לנדבר: אני רוצה להגיד, ושלא ייפגע סגן השר, כנראה אני צריכה לפנות לראש הממשלה, היום שר הבריאות: רבותיי, לא יכול להיות שכותרות חוזרות אחת אחרי השנייה כל שנה בחורף, ולעיתים גם לפני החורף.

סופה לנדבר: אני אומרת שלא יכול להיות – תסתכלו: קריסת בתי חולים, חולים במסדרונות, אין כבוד לבן אדם שנמצא במסדרון.

סופה לנדבר: חולה במסדרון – זה פשוט לא נתפס אצלי.

סופה לנדבר: זיהומים, תת-תנאים, אין כבוד לאדם; תור של חודשים למומחה ושעות בחדרי מיון.

סופה לנדבר: די, חייבים לתת לזה פתרון.

סופה לנדבר: אדוני היושב-ראש, אתה יודע, הממשלה מחויבת לאזרחי מדינת ישראל, ולא יכול להיות שזה חוזר שנה אחרי שנה.

סופה לנדבר: אנחנו אומרים: די לקריסה הזאת.

סופה לנדבר: אנחנו אומרים: כבוד לבן אדם.

סופה לנדבר: חולה הוא קודם כול בן אדם.

מאיר כהן: תודה רבה, גברתי.

מאיר כהן: תודה רבה.

מאיר כהן: חבר הכנסת חמד עמאר, בבקשה, כבודו.

מאיר כהן: אחריו – אלחרומי.

מאיר כהן: אדוני.

חמד עמאר: אדוני היושב-ראש, כבוד השר, סגן השר, חברי הכנסת, שוב אני מעלה את הנושא של חלקות לחיילים משוחררים בשפרעם.

חמד עמאר: כאן בכנסת קיימנו לפחות ארבעה דיונים בנושא.

חמד עמאר: בדיון האחרון, אדוני היושב-ראש, ביוני השנה, נאמר לנו על ידי משרד האוצר ומשרד השיכון שהמכרז – החלקות יחולקו כבר, לא מכרז, בחודש נובמבר.

חמד עמאר: מבירור שעשיתי היום התברר לי שעדיין לא יצא מכרז, ונאמר לי על ידי המשרדים הממונים שלא יהיה מכרז, גם לא בחודש נובמבר – שכבר נגמר – וגם לא בחודש דצמבר.

חמד עמאר: זה אומר שאולי יהיו חלקות לחיילים משוחררים בחודש יולי בשנה הבאה.

חמד עמאר: לכן אני פונה לשר האוצר: החלקות בשפרעם מוכנות; יש תשתיות של מים, של ביוב, של כבישים; יש 200 ומשהו חלקות מוכנות לחלוקה.

חמד עמאר: תוציאו כבר את המכרז.

חמד עמאר: החיילים המשוחררים מחכים לבנות את הבתים שלהם.

חמד עמאר: למה אתם מחכים?

חמד עמאר: יש סכסוך בין משרד האוצר למשרד השיכון?

חמד עמאר: שניכם באותה מפלגה – תשבו, תפתרו את הבעיה, תוציאו את המכרז, תחלקו את החלקות בשפרעם.

חמד עמאר: נמאס כבר.

חמד עמאר: תודה.

מאיר כהן: תודה לך, אדוני.

מאיר כהן: סעיד אלחרומי, בבקשה, ואחריו – איתן ברושי.

סעיד אלחרומי: אדוני היושב-ראש, חבריי חברי הכנסת, אני רוצה להביע מורת רוח, וגינוי חריף של שני המקרים המזעזעים של רצח הילדות, באל-ג'ש ובתל אביב.

סעיד אלחרומי: אני חושב שזה מתווסף לזוועות שקורות בחברה הישראלית, ובמיוחד בחברה הערבית, של רצח נשים.

סעיד אלחרומי: אבל החמור מכך, אדוני היושב-ראש, הוא שממשלת ישראל בצורה סיטונאית מבקשת צווי איסור פרסום על הטרגדיות האלה, והחברה הישראלית והמגזרים השונים לא מתוודעים לגודל האסון.

סעיד אלחרומי: הרצח קורה – יום למוחרת החיים ממשיכים כרגיל.

סעיד אלחרומי: אימא לשבעה ילדים, אימא לשישה ילדים, צעירה בת 17, נרצחת – שעות אחר כך השופט חותם על צו איסור פרסום והסיפור כולו נגמר.

סעיד אלחרומי: הסיפור הזה צריך להסתיים.

סעיד אלחרומי: אני קורא מכאן למשטרת ישראל לתת הזדמנות לחברה הישראלית ולעיתונות לדון בנושאים הטרגיים והמחרידים האלה.

מאיר כהן: תודה רבה לך, אדוני, תודה רבה.

מאיר כהן: חבר הכנסת ברושי, ואחריו – חברת הכנסת אבו רחמון.

איתן ברושי: אדוני היושב-ראש, חברי הכנסת, היום התקיים דיון בוועדת ביקורת המדינה בעקבות יוזמה של כמה ח"כים בראשותי בעקבות משבר במים והחקלאות, והתקיים כנס חירום בהשתתפות כ-100 משתתפים מכל רחבי הארץ.

איתן ברושי: השתתפו גם חלק מהח"כים – גפני, כבל ואחרים – וכמובן השדולה החקלאית, כדי לדון במציאות של משבר ניהול משק המים והשפעתו על החקלאות.

איתן ברושי: שלא תהיינה אי-הבנות: מלבד שנות הבצורת, שאינן בשליטה שלנו, יש כאן כישלון גדול של ניהול משק המים, שהוביל לתקלה שלא תתוקן בזמן הקצר שעומד לרשותנו.

איתן ברושי: ולכן אנחנו באים ואומרים שצריך להחליף את השיטה.

איתן ברושי: השיטה שהובילה לתקלה לא יכולה להישאר.

איתן ברושי: בעקבות דוח מבקר המדינה – שהוא בעצם דוח חוזר על דוח משנים קודמות, צריך לומר, כמו בעוד נושאים: הממשלה לא מפיקה לקחים, ופעם נוספת הדוח כאבן שאין לה הופכין.

איתן ברושי: ולכן אני מבקש לומר מעל הבמה הזאת שמשבר המים הוא קשה.

איתן ברושי: הבעיה העיקרית היא ניהול, ולא ייתכן שפעם נוספת את המחיר ישלמו החקלאות והחקלאים.

איתן ברושי: לא נסכים לזה יותר.

איתן ברושי: תודה.

מאיר כהן: תודה רבה.

מאיר כהן: חברת הכנסת אבו רחמון, בבקשה.

מאיר כהן: ואחריה – חבר הכנסת עודד פורר.

ניבין אבו רחמון: חברות וחברי הכנסת, כבוד יושב-ראש הכנסת, אנחנו, הנשים, במצב חירום.

ניבין אבו רחמון: 24 נשים נרצחו מתחילת השנה.

ניבין אבו רחמון: כך זה בכל שנה.

ניבין אבו רחמון: ביום ראשון צוין יום המאבק הבין-לאומי באלימות נגד נשים.

ניבין אבו רחמון: בשבוע שעבר ציינו את המאבק הזה בוועדות, במליאה, ולצערנו הרב, למרות שברור לכולנו שאלימות נגד נשים ורצח נשים הם פשעים נתעבים, הקואליציה הפילה את ההצעה להקים ועדת חקירה פרלמנטרית.

ניבין אבו רחמון: ברור לכולנו שרשויות אכיפת החוק לא עושות את עבודתן כמו שצריך.

ניבין אבו רחמון: כחצי מהנשים שנרצחו בעשור האחרון התלוננו לפני כן במשטרה.

ניבין אבו רחמון: האלימות הזו מתרחשת גם כשיש תלונה במשטרה, גם כשברור היה לכולם מי התוקף או הרוצח, גם כשיש היסטוריה ברורה של אלימות והתעללות.

ניבין אבו רחמון: ולא רק שהמדינה נכשלת באופן כמעט קבוע בהגנה על הנשים האלה אלא שעכשיו גם יסכנו את כולנו עם ההקלות החדשות במתן רישיונות נשק.

ניבין אבו רחמון: עוד עשרות, אם לא מאות ואלפים של כלי נשק חדשים יגיעו למרחב האזרחי, ומי ישלם את המחיר?

ניבין אבו רחמון: נשים, כמובן.

ניבין אבו רחמון: אתמול נרצחו שתי נשים – –

מאיר כהן: גברתי.

ניבין אבו רחמון: – – נערות, ילדות – אחת בת 16 ואחת בת 12 – יארא מכפר אל-ג'ש וסילבנה מדרום תל אביב.

ניבין אבו רחמון: כולנו מדברים על המחסור בתקציבים לטיפול, בין אם באכיפה ובין אם בשיקום, ובטיפול בנפגעות ובמשפחותיהן.

ניבין אבו רחמון: זו הבעיה של כולנו.

ניבין אבו רחמון: חייבים לשמור על ביטחונן של נשים.

ניבין אבו רחמון: תודה.

מאיר כהן: תודה רבה, גברתי.

מאיר כהן: אני מצטער שאני מפסיק אותך, אלה נאומים בני דקה.

מאיר כהן: אני מכבד את זה, אבל אנא מכם.

מאיר כהן: חבר הכנסת עודד פורר, בבקשה, ואחריו – חבר הכנסת עבד אל חכים.

עודד פורר: תודה.

עודד פורר: אדוני היושב-ראש, חבריי חברי הכנסת, היום פורסם בידיעות אחרונות סקר שמצביע שאחד מכל חמישה אירופאים מצדיק את האנטישמיות.

עודד פורר: עוד עולה מהנתונים בסקר, אדוני, ששליש אינם מודעים, או שיודעים מעט מאוד, על העובדה שבאירופה נטבחו שישה מיליון אנשים, נשים וטף.

עודד פורר: אני חייב לומר בהקשר הזה, אדוני – – –

מאיר כהן: 10% לא יודעים כלום.

עודד פורר: אני חייב לומר בהקשר הזה, אדוני, אני כבר מפברואר 2016, מאז שנפטר הניצול האחרון מטרבלינקה שמואל וילנברג, שבצוואתו ביקש שיוקם מרכז הנצחה ומידע בטרבלינקה – והיום, כפי שאתה יודע, כשמגיעים לשם, חוץ מאבנים מפוזרות אף אחד לא יודע שמיליון איש נרצחו שם בצורה הכי אכזרית שיש.

עודד פורר: בינתיים, ממשלת ישראל, למרות שהיה לה מה לדרוש מהפולנים והייתה גם את היכולת לדרוש ולקדם את העניין הזה, שיוקם שם מרכז מידע – לא נעשה דבר.

עודד פורר: אני אומר כאן למי שהוא היום גם שר החוץ, גם ראש הממשלה: כל המפלגות הציוניות בכנסת עומדות מאחוריכם לטובת העניין הזה; קדמו את ההקמה של מרכז המידע וההנצחה שם וטפלו גם ביכולת, עכשיו, להילחם באנטישמיות הזו, שגם לובשת איזושהי ארשת אחרת.

עודד פורר: אומרים: זה אנטי-ישראליות; אנטי-ישראליות, חרם על ישראל, שווה אנטישמיות.

עודד פורר: הממשלה צריכה להילחם בזה.

מאיר כהן: תודה רבה, כבודו.

מאיר כהן: חבר הכנסת עבד אל חכים חאג' יחיא, בבקשה, ואחריו – חבר הכנסת נחמן שי.

עבד אל חכים חאג' יחיא: בסם אללה א-רחמאן א-רחים.

עבד אל חכים חאג' יחיא: כבוד היושב-ראש, ב-22 בנובמבר, לפני ימים מספר, הרסו את הבית של עומר גאזי שעבאן מלוד.

עבד אל חכים חאג' יחיא: עורך הדין שלו – לפי כל הפרסומים, ושמעתי את זה בקול שלו – עורך הדין של בעל הבית בא למשטרה, למפקד המשטרה, עם צו הקפאת הריסה לפני תחילת ההריסה.

עבד אל חכים חאג' יחיא: המשטרה התעלמה והתחילה להרוס.

עבד אל חכים חאג' יחיא: הוא בא עם אותו צו ליועץ המשפטי של עיריית לוד – הוא הנחה להמשיך להרוס, למרות שיש צו בית משפט, והלך לערער.

עבד אל חכים חאג' יחיא: ערעורו בבית המשפט נדחה, אבל מה?

עבד אל חכים חאג' יחיא: הבית נהרס.

עבד אל חכים חאג' יחיא: האם זה חוק או זו גזענות או זה נגד ערבים?

עבד אל חכים חאג' יחיא: זה מה שקורה.

עבד אל חכים חאג' יחיא: אתמול, תושבי לוד יצאו להפגין נגד הריסת הבית, נגד הפשע הזה של הריסת הבית, ונעצרו 11 תושבים מלוד.

עבד אל חכים חאג' יחיא: המצב הזה הוא מצב של גזענות, מצב של אפליה.

עבד אל חכים חאג' יחיא: והמצב הזה מתאים לאמירה: הרצחת וגם ירשת?

עבד אל חכים חאג' יחיא: הם הרסו את הבית ועצרו את האנשים.

עבד אל חכים חאג' יחיא: לכן הגיע הזמן לנושא של השוויון.

עבד אל חכים חאג' יחיא: ואני שואל ואני תוהה, כבוד היושב-ראש, אם זה גם קשור לחוק הלאום.

מאיר כהן: תודה רבה, אדוני.

מאיר כהן: חבר הכנסת נחמן שי, ואחריו – חברת הכנסת ורבין, לנאום בן דקה, ואחרי זה ההודעות מוועדת הכנסת.

מאיר כהן: בבקשה, אדוני.

נחמן שי: אדוני היושב-ראש, חבריי חברי הכנסת, הרבה דברים רעים קורים, לצערנו, וצללים בעולמנו, אבל הייתי היום, בשעתיים האחרונות, באודיטוריום של הכנסת, כדי להיות נוכח בטקס שהוא שגרה, אבל שגרה נפלאה – הענקת מגן ההתנדבות מטעם שר העבודה והרווחה.

נחמן שי: אני מניח שגם לך, כבודו, הייתה הזדמנות פעם אחת לציין את זה.

נחמן שי: זה איזשהו מופע כל כך מעודד, כל כך מאיר פנים.

נחמן שי: מתייצבת שורה ארוכה של אנשים – אני אקרא את שמותיהם כדי שהם ייכנסו לפרוטוקול: אהובה לכיש, הנרי כהן, חנה ורשביאק, יעקב שי, מרלן פארס, משה קפטן, קובי גובר, רוחמה מרדכי, יחידת החילוץ של ערד, לידיה טרקסל, ולבסוף, הסבתות מטורעאן שקשורות לארגון בטרם, סבתות מצילות ילדים ונכדים, קבוצה של נשים שלקחו על עצמן בהתנדבות תפקיד בתוך הכפר – ואנחנו יודעים כמה תאונות, לצערנו, מתרחשות, במיוחד בחברה הערבית.

נחמן שי: והינה, הן, מתוך אחריות לא רק אישית אלא כללית, הן עמדו שם – כולם, והן במיוחד.

נחמן שי: והלב התרחב, אני מוכרח לציין.

מאיר כהן: תודה רבה.

נחמן שי: אז אני לא מתעלם מכל הדברים שנאמרו עכשיו וייאמרו, אבל זאת הייתה איזושהי נקודת אור היום בכנסת.

נחמן שי: תודה.

מאיר כהן: טוב שציינת.

מאיר כהן: יפה מאוד.

מאיר כהן: תודה רבה.

איילת נחמיאס ורבין: תודה רבה לך, אדוני היושב-ראש.

איילת נחמיאס ורבין: חבריי חברי הכנסת, שר הפנים מר דרעי, אני זקוקה רגע לתשומת ליבך, ברשותך, כי אני זקוקה – סליחה, חבר הכנסת חאג' יחיא – – –

אריה מכלוף דרעי: – – –

איילת נחמיאס ורבין: לא, אבל אני צריכה, אני זקוקה לך, אדוני.

איילת נחמיאס ורבין: אתמול פורסם פסק דין של בית הדין הרבני הגדול בנושא של העברת משמורת על ילדים: יש המלצה של המשטרה, אדוני השר, משהו ממש מזעזע – המלצה של המשטרה להגיש כתב אישום כנגד האבא בגין התעללות מינית בבתו, ולמרות זאת בית הדין הרבני קיבל החלטה להעביר את הילדים למשמורת האב.

איילת נחמיאס ורבין: האימא במצב, כנראה, לא טוב.

איילת נחמיאס ורבין: אנחנו זקוקות לעזרתך כדי להגן על המשפחה הזאת.

איילת נחמיאס ורבין: אני לא יודעת אם זה דרך פנייה לרבנים הראשיים, דרך פנייה לבית הדין הרבני הגדול – אנחנו זקוקים לעזרתך על מנת לעזור לילדים האלה.

איילת נחמיאס ורבין: יש המלצה של המשטרה להגיש כתב אישום כנגד האב הזה, והאב הזה כנראה התעלל בבתו, ולמרות זאת הילדים נמסרו למשמורת שלו.

איילת נחמיאס ורבין: אני מבקשת ממך, אדוני השר – אני יודעת שיש הרבה דברים שאתה יכול לעשות שלא תמיד העין רואה אותם, ושאני יודעת שאתה תהיה מוכן לעסוק בדבר כזה, שהוא פיקוח נפש, לא פחות.

איילת נחמיאס ורבין: תודה רבה.

מאיר כהן: תודה רבה, גברתי.

מאיר כהן: חברת הכנסת ברקו, אחרונת הדוברים.

יעקב ליצמן: – – –

איילת נחמיאס ורבין: אין פרטים.

איילת נחמיאס ורבין: זה חסוי, הרי.

איילת נחמיאס ורבין: הוא ידע.

איילת נחמיאס ורבין: אני סומכת עליו.

מאיר כהן: בבקשה, גברתי.

ענת ברקו: אני מודה לך, אדוני היושב-ראש.

ענת ברקו: כנסת נכבדה, אנחנו נחשפנו לאחרונה לתוצאות הבג"ץ של המשפחה מסח'נין שחברה לה לדאעש ולקחה את שני ילדיה לטיול בסוריה, בעיראק.

ענת ברקו: האב, אבי המשפחה, חזר ועשה מאמצים לחזור לארץ רק לאחר שנקטעה רגלו, כדי לקבל את הטיפול הרפואי ואת הפרוטזה על חשבון משלם המיסים הישראלי, מה שלא יקרה לאחר שהחוק שלי יעבור בעניין זה.

ענת ברקו: אבל המעניין היה שמה שעמד בפני בית המשפט הוא שבני הזוג אמרו שהילדים, בעקבות מאסרם, מאוד סובלים ממצוקה נפשית.

ענת ברקו: אף אחד לא חשב על זה שילדים שהרדימו אותם או ילדים שלקחו אותם לשטח – לדאעש, לשטח שנשלט על ידי דאעש – ברור שהם סובלים ויסבלו ממצוקה נפשית לכל חייהם.

ענת ברקו: מי יודע אם אפשר יהיה לשקם אותם.

ענת ברקו: אני רוצה, אדוני, להדגיש בפניך שהגיעה משלחת של פרלמנטרים צרפתים, והם סיפרו – הדילמה שלהם הייתה לגבי ילדים של הורים שהלכו לדאעש ונולדו בסוריה או בעיראק, אם להחזיר אותם לצרפת, כי את האזרחים הצרפתים שחברו לדאעש – –

מאיר כהן: לא מחזירים.

ענת ברקו: – – הם לא מחזירים, אבל אנחנו מחזירים אותם לכאן, מקילים בעונשם ומאפשרים להם – –

מאיר כהן: תודה רבה, גברתי.

ענת ברקו: – – לייבא אידיאולוגיה רצחנית, ובעצם לפגוע בחברה הישראלית דרך המסע – –

מאיר כהן: תודה רבה.

ענת ברקו: – – הזה שהם עברו.

ענת ברקו: תודה, אדוני.

מאיר כהן: תודה, גברתי.

מאיר כהן: תודה רבה.

מאיר כהן: חברת הכנסת ורבין, את ביקשת להודיע בשם ועדת הכנסת, אז אני מאפשר לך את זה לפני שאנחנו עוברים לציון יום הפג.

): תודה רבה לך.

מאיר כהן: בבקשה.

): היושב-ראש, חברי הכנסת, אני מתכבדת להודיע על חילופי אישים בוועדות האלה: מטעם סיעת המחנה הציוני – בוועדה לענייני ביקורת המדינה, במקום חבר הכנסת איל בן ראובן יכהן חבר הכנסת משה מזרחי; במקום חבר הכנסת מיקי רוזנטל, שכיהן כממלא מקום, יכהן חבר הכנסת יואל חסון כממלא מקום.

): בוועדת הפנים והגנה הסביבה, במקום הפנוי לסיעה יכהן חבר הכנסת משה מזרחי כממלא מקום קבוע.

): אדוני היושב-ראש, חברי הכנסת, ועדת הכנסת קבעה כי הוועדה המיוחדת לזכויות הילד תדון בהצעות החוק הבאות לשם הכנתן לקריאה ראשונה: הצעת חוק אימוץ ילדים (תיקון – מיצוי אפשרויות האימוץ אצל קרוב משפחה), התשע"ח–2018, פ/5516/20, של חברת הכנסת פנינה תמנו-שטה וקבוצת חברי הכנסת; הצעת חוק אימוץ ילדים (תיקון – מיצוי אפשרויות האימוץ אצל קרוב משפחה), התשע"ו–2015, פ/2349/20, של חבר הכנסת יואל חסון.

): תודה רבה.

מאיר כהן: תודה רבה, גברתי.

מאיר כהן: << הלסי >> ציון יום הפג << הלסי >>

מאיר כהן: אם כן, אנחנו, חברות וחברי הכנסת, עוברים לציון יום הפג, הצעות לסדר-היום מס' 11349 ו-11414.

מאיר כהן: אני אציין בהזדמנות הזאת שציינו היום בכנסת גם את יום המורה בסימן של הצדעה לגננות, ואכן מגיעים להן כל השבחים.

מאיר כהן: חברי הכנסת וחברות הכנסת, אני מתכבד לפתוח את הדיון לכבוד יום הפג הבין-לאומי שאנו עורכים בכנסת זו הפעם העשירית ברציפות.

מאיר כהן: עבור כל בני האדם, בכל התרבויות ובכל התקופות, יום לידת בן או בת הוא מהימים המשמחים ביותר שיש.

מאיר כהן: כדי להפוך אותנו למאושרים ולמלא את חיינו במשמעות, לפעמים מספיק שתתקיים בנו ברכתו של משורר תהילים: "בניך כשתילי זיתים סביב לשולחנך", לא צריך יותר.

מאיר כהן: ילדים בריאים, שמחים, קופצניים ורעשנים הם, כמו שאומר השיר, פשוט שמחה.

מאיר כהן: ברוך השם, בישראל נולדים בכל שנה כמעט 180,000 תינוקות.

מאיר כהן: רובם הגדול עוברים תהליך יחסית פשוט: לידה, יומיים-שלושה של התאוששות בבית החולים, ומשם ישר הביתה, לקן ההורים המוגן והחמים.

מאיר כהן: אבל 10% מהתינוקות מזדרזים קצת ביציאה מהרחם, והדרך הקצרה הזאת מתבררת בהמשך כארוכה למדי.

מאיר כהן: הפגים הם לא תינוקות קטנים שרק צריכים קצת זמן; הם נתונים בסיכון גבוה הרבה יותר – להיפגע מסיכונים רפואיים, מזיהומים ומעיכובים בגדילה ובהתפתחות.

מאיר כהן: במקרים קיצוניים, לידה מוקדמת גם עלולה להוביל חלילה למוות.

מאיר כהן: על פי הנתונים של עמותת לה"ב – למען הפגים בישראל – כמחצית ממקרי המוות של תינוקות בישראל הם כתוצאה ישירה של פגות.

מאיר כהן: זה נתון שמזעזע כל לב, והוא גבוה מאוד ביחס למדינות אחרות בעולם המערבי, אבל הוא ממש לא גזרת גורל.

מאיר כהן: אנחנו מקיימים את הדיון הזה כדי להעלות את המודעות לצורכי הפגים ובני משפחותיהם; כדי לדון בבעיות הדורשות פתרון במערכת הבריאות ובתקני הרופאים העוסקים בכך; כדי להכיר למי שצריך את הקהילות והפורומים התומכים בפגים, ובעיקר כדי להכריז: בישראל אף תינוק לא יישאר מאחור.

מאיר כהן: תודה רבה לכם, ואני מזמין לפתיחת הדיון את חברת הכנסת ואחת היוזמות, חברת הכנסת אורלי לוי.

מאיר כהן: גברתי, בבקשה.

מאיר כהן: אחריה, כמובן – חברת הכנסת ניבין אבו רחמון, וישיב סגן השר.

מאיר כהן: בבקשה, גברתי, חמש דקות לרשותך.

אורלי לוי אבקסיס: תודה רבה לך, אדוני היושב בראש.

אורלי לוי אבקסיס: אכן, גם היית שותף היום לחלק מהדברים שציינו, ואני רוצה לומר לאדוני סגן שר הבריאות – – –

מאיר כהן: אני מבקש מכם לשבת, חבר הכנסת איימן עודה.

מאיר כהן: אני אוסיף לך את הזמן הזה.

מאיר כהן: בבקשה, נא להקשיב.

מאיר כהן: תודה.

מאיר כהן: בבקשה, גברתי.

אורלי לוי אבקסיס: סגן שר הבריאות – שר הבריאות בפועל – ליצמן, השר דרעי, יושב-ראש ועדת העבודה והרווחה אלי אלאלוף, תראה, מדי שנה בשנה אני ניצבת כאן ומבקשת מהכנסת לייחד את היום הזה כדי שנוכל לדון הן בוועדות הרלוונטיות והן פה במליאה, כדי שנוכל להבין מול מה אנחנו מתמודדים ומה נשאר עוד לפנינו.

אורלי לוי אבקסיס: כאשר אני נכנסתי, חברת כנסת צעירה, לכנסת, התדפקו על דלתי – – –

אלי אלאלוף: זה לא השתנה.

אורלי לוי אבקסיס: תודה רבה על המחמאה.

אורלי לוי אבקסיס: התדפקו על דלתי הורים מאוד מאוד פעילים ונמרצים שחיפשו חבר כנסת שיוביל את העניין.

אורלי לוי אבקסיס: ופגשתי שם הורים מדהימים, שגם אם הילדים שלהם כבר לא פגים, כלומר לא תינוקות רכים אלא כבר אפילו אזרחים בוגרים, הם נושאים את הדגל הזה ואת המאבק הזה ביחד עם ארגון הנאונטולוגים במדינת ישראל, הארגון המדהים הזה של רופאים שבוחרים ללכת לתחום שבו אין השלמת הכנסה מכל מיני קליניקות פרטיות, כי אף אחד לא מתכנן לידת פג – בדרך כלל זה בא בהפתעה גמורה.

אורלי לוי אבקסיס: וכשאני נכנסתי לנושא הזה, המצב היה בכי רע: גם מצב הפגיות, גם מצב הזיהומים, גם הנפטרים – הילדים שאובדים לנו מדי יום ביומו, התנאים הבלתי-נסבלים של אנשי הצוות, וכמובן המשפחות, שנאלצות להתמודד עם המשבר הזה הן מהבחינה הרגשית, הן מהבחינה הכלכלית והן מהבחינה המשפחתית.

אורלי לוי אבקסיס: אדוני היושב-ראש, חופשת הלידה של אותם הורים הייתה כמעט רגילה, רק שכאשר הילד שלהם אושפז השעון דפק, ובלא מעט מקרים קרה שחופשת הלידה נגמרה עוד בטרם המשפחות יצאו הביתה.

אורלי לוי אבקסיס: מה שגילינו – שאימהות נאלצו לעזוב את מקום העבודה ולא חזרו אליו.

אורלי לוי אבקסיס: התא המשפחתי איבד הכנסה כל כך חשובה, ואותו תינוק, גם אם הוא בן שלושה חודשים כרונולוגית, ביולוגית הוא הרבה פחות, וכמובן ההמלצות – ואף גורם אחר לא היה מוכן לקבל ובטח ההורים לא היו מוכנים לשים את הילדים – בגיל שלושה חודשים כרונולוגית אבל פגים – באיזשהו מעון לגיל הרך.

אורלי לוי אבקסיס: הדבר הזה היה מזעזע בעיניי, אני חוויתי את החוויה הזאת ביחד עם אחותי לפני 24 שנים.

אורלי לוי אבקסיס: היא ילדה תאומות בשבוע ה-27 בערך, פחות מ-800 גרם כל אחת.

אורלי לוי אבקסיס: לצערי הרב רק אחת מהן שרדה, והשנייה, תודה לאל, אחרי לילות לא-לילות, התגייסות של כל המשפחה – הפכנו להיות ממש צוות רפואי – ותמיכה בבית, הילדה הזו היא מדהימה היום, אבל היא סובלת מלקות שמיעה, מוגדרת חירשת, כי היא חטפה זיהום בפגייה.

אורלי לוי אבקסיס: אומנם הצליחו להציל את חייה, אבל יש לה נזק עד היום.

אורלי לוי אבקסיס: כאשר נכנסנו הייתה קטסטרופה מבחינת הרופאים שעתידים היו להיכנס לתוך המערכת.

אורלי לוי אבקסיס: ידענו שיש לנו נשירה או יציאה לפנסיה של רוב הרופאים הנאונטולוגים, והיו לנו בקנה רק שני מתמחים ארצית.

אורלי לוי אבקסיס: מה שאומר שאם לא היינו מטפלים בזה אז, כל הפגיות היו נסגרות היום, או אפילו הרבה לפני.

אורלי לוי אבקסיס: אדוני סגן השר, אתה יודע כמה נלחמנו.

אורלי לוי אבקסיס: ב-2011 הכרזנו על הנאונטולוגים כמקצוע במצוקה, כדי למשוך עוד אוכלוסיות של רופאים ומתמחים לתחום הזה, שהוא בעיקר תחום של שליחות – עובדים מסביב לשעון.

אורלי לוי אבקסיס: יש מחסור אמיתי ברופאים גם היום.

אורלי לוי אבקסיס: אני רק אתן לכם דוגמה: קיים מחסור של כ-35% ברופאים הנאונטולוגים, כ-100 רופאים בארצי, הנחוצים לטיפול בפגים.

אורלי לוי אבקסיס: שלא לדבר שיש עדיין מחסור – – –

מאיר כהן: אבל מגיעים יותר מתמחים?

אורלי לוי אבקסיס: בוודאי.

אורלי לוי אבקסיס: זה הציל ממש את רפואת הפגים.

אורלי לוי אבקסיס: אותו הסכם רופאים גם הציל את רפואת הפגים בפריפריה, כי זה היה לא רק מקצוע במצוקה, אלא גם – המעבר לפריפריה, מה שאני כל הזמן נלחמת עליו, שבאים ומקצצים במענקים לרופאים מומחים בפריפריה, או מתמחים.

אורלי לוי אבקסיס: ניסינו לצבוע בצבע את אותם תקציבים שהמדינה ייעדה ללידת פגים, בעיקר פגים זעירים, וגילינו שמנהלי בתי החולים עושים בהם כבשלהם.

אורלי לוי אבקסיס: זה לא מגיע לפגיות ובוודאי לא מביא את הבשורה.

אורלי לוי אבקסיס: יצרנו ביחד עם גמזו, מי שהיה מנכ"ל משרדך, מודל תמרוצים, שהוא היה מאוד מאוד יצירתי אבל לא עם הרבה כסף.

אורלי לוי אבקסיס: לקחנו רק את העלייה האוטומטית, את הטייס האוטומטי, וניסינו לייחד.

אורלי לוי אבקסיס: בקיצוץ האחרון, הרוחבי, אדוני סגן השר, הכריז מנכ"ל משרדך במכתב – אני יכולה להקריא לך אותו, ואתה מכיר אותו טוב מאוד, שהתוכניות שייפגעו הן מודל הכוכבים – שהיום, דרך אגב, הפך להיות מין אב-טיפוס להרבה מודלים אחרים; מסתכלים עליו בקנאה, הוא הביא לשיפורים נהדרים בעיקר במצבם של הפגיות בפריפריה, שלראשונה הפכו להיות מצטיינות, כי הן קיבלו תקציבים וגם מנהלי בתי החולים ראו שזה כדאי להשקיע בפגיות, כי הם נמדדים על פי ציונים הן בהורדת זיהומים והן בתקנון והן בהרחבה פיזית והן ברכישת מכשור מתקדם, מה שאומר הצלת חיים.

אורלי לוי אבקסיס: אדוני סגן השר, אל תיתן את ידך לפגוע בקטנים האלו.

אורלי לוי אבקסיס: מנכ"ל המשרד אמר שהקיצוץ יבוא על חשבון מודל הכוכבים ועל חשבון התוכנית למניעת זיהומים.

מאיר כהן: תודה רבה.

אורלי לוי אבקסיס: אני כבר מסיימת.

אלי אלאלוף: – – –

אורלי לוי אבקסיס: מנכ"ל משרד הבריאות הצהיר – תראה, אני באה ונותנת את הנתונים, אתה רב איתי כאילו אני שר האוצר.

אורלי לוי אבקסיס: לא ידי הייתה על השלטר ולא אני סגרתי אותו, ואני גם לא מנכ"ל משרד הבריאות, שאומר שאלה התוכניות שייפגעו.

אורלי לוי אבקסיס: אבל הלכה למעשה, כשאני בודקת את המספרים, אדוני יושב-ראש ועדת העבודה, הרווחה והבריאות, בוא אני אתן לך – – –

מאיר כהן: לא צריך לכעוס, הכול בסדר.

אורלי לוי אבקסיס: כבר השנה, ב-2018, קוצצו הלכה למעשה 40 מיליון שקלים ממודל הכוכבים, נלקחו לטיפול בקהילה, ואת זה אנחנו גילינו היום בוועדות.

אורלי לוי אבקסיס: עובדתית, נלקחו 40 מיליון שקלים.

אורלי לוי אבקסיס: הוצאתי גם שאילתה לשר, אני מקווה מאוד לקבל את התשובה.

מאיר כהן: תודה רבה, גברתי.

אורלי לוי אבקסיס: משפט אחרון.

אורלי לוי אבקסיס: כל המציל נפש כאילו הציל עולם מלא.

אורלי לוי אבקסיס: בפרשת קין והבל, להבל אומר הקדוש ברוך הוא: דמי אחיך זועקים אליי.

אורלי לוי אבקסיס: "דמי אחיך" – שואלים המפרשים: למה ברבים?

אורלי לוי אבקסיס: למה לא "דם אחיך"?

אורלי לוי אבקסיס: וחכמינו פירשו זאת: דמי אחיך, זאת אומרת לדורי דורות, הילדים שיכלו להיות לו והנכדים שיכלו להיות והנינים שיכלו להיות לו.

אורלי לוי אבקסיס: כל המציל נפש כאילו הציל עולם מלא.

אורלי לוי אבקסיס: יש לנו פה אפשרות להציל עולמות, וזה במשמרת שלך.

אורלי לוי אבקסיס: בבקשה תבטיח שהם לא ייפגעו.

אורלי לוי אבקסיס: תודה.

מאיר כהן: תודה רבה.

מאיר כהן: הגברת ניבין, חברת הכנסת אבו רחמון, בבקשה, גברתי.

מאיר כהן: אני יודע שהנושא הזה הוא טעון ורגיש, אבל אנא, תשתדלו לעמוד בזמן, שלא נצטרך להפסיק אתכם בדברים החשובים שאתם אומרים.

מאיר כהן: גברתי, ואחריה יעלה סגן שר הבריאות, כבודו.

מאיר כהן: חמש דקות לרשותך, בבקשה.

ניבין אבו רחמון: תודה לך.

ניבין אבו רחמון: כבוד היושב-ראש, חברות וחברי הכנסת, אנו מציינים היום את יום הפג, יום שבו תינוקות קטנים שנולדו בטרם עת זוכים לתשומת לב קטנה, שכל מטרתה היא להציל את חייהם, להגן ככל האפשר על זכותם לחיים ולחיים בריאים.

ניבין אבו רחמון: מכל עשרה תינוקות, כאחד מהם נולד בטרם עת.

ניבין אבו רחמון: מדובר בכ-14,000 תינוקות פגים מדי שנה.

ניבין אבו רחמון: הפגים נמצאים בסיכון לתחלואה קשה וסיבוכים רפואיים.

ניבין אבו רחמון: חלקם אף לא מחזיקים מעמד ונפטרים עוד בבית החולים.

ניבין אבו רחמון: האחרים לא מקבלים תמיד את הטיפול המגיע להם, תוך גרימת סבל רב להם ולמשפחותיהם.

ניבין אבו רחמון: תינוקות פגים אלו נמצאים בסיכון גבוה לתחלואה קשה ואף למוות, אפילו בשבועות לידה מאוחרים.

ניבין אבו רחמון: למרבית הצער, כ-50% ממקרי המוות של תינוקות בארץ הינם תוצר של הפגות.

ניבין אבו רחמון: בארץ ישנו מחסור מתמשך ברופאים נאונטולוגים, דבר שמעמיד בסכנה את המשך קיומו של מקצוע זה.

ניבין אבו רחמון: מחסור עז מורגש גם בתקני האחיות, דבר המשפיע קשות על שיעורי ההידבקות בזיהומים של הפגים בפגייה, ואף מגביר את שיעור התמותה.

ניבין אבו רחמון: כדי להציל את חיי הפגים חייב משרד הבריאות לדאוג לעודד סטודנטים לרפואה להתמחות בנאונטולוגיה; במענה ישיר על המחסור ברופאים לתינוקות משרד הבריאות גם חייב לדאוג לתוספת תקני אחיות ולהכשרת יותר אחיות להיות בנאונטולוגיה.

ניבין אבו רחמון: כדי להציל את חיי הפגים יש צורך רב ומיידי בהקמת בנק חלב אם.

ניבין אבו רחמון: חלב אם הינו מוצר חיוני לחיי הפג.

ניבין אבו רחמון: כדי להציל את חיי הפגים יש להמשיך ולתמוך בתוכנית לגעת באפס של האיגוד הישראלי לנאונטולוגיה, התוכנית להורדת שכיחויות זיהומים נרכשת בפגים.

ניבין אבו רחמון: הסכנות של הפגים במהלך אשפוזם בפגייה הן רבות.

ניבין אבו רחמון: הם חשופים לזיהומים שעלולים להזיק לבריאותם באופן משמעותי.

ניבין אבו רחמון: אחד מכל ארבעה או חמישה יילודים לוקה בזיהום בדם במהלך אשפוזו בפגייה.

ניבין אבו רחמון: מציאות זו מסכנת את חיי הפגים, מאריכה את אשפוזם ועלולה לפגוע באיכות חייהם בעתיד.

ניבין אבו רחמון: אין לקבל את תופעת הזיהומים ביילודים כגזרת גורל.

ניבין אבו רחמון: ניתן להוריד את שיעור הזיהומים בתהליך של שיפור איכות, שינוי תרבותי ושיפור תהליכי העבודה של הצוות המטפל בפגיות.

ניבין אבו רחמון: אנו דורשים אפס זיהומים.

ניבין אבו רחמון: ניתן להציל את חיי הפגים, ויש מה לעשות.

ניבין אבו רחמון: תודה.

מאיר כהן: תודה רבה, גברתי, תודה לכם.

מאיר כהן: אדוני סגן שר הבריאות, בבקשה.

יעקב ליצמן: אדוני היושב-ראש, חברי הכנסת, אני רואה חשיבות גדולה בדיון, בציון של יום הפג.

יעקב ליצמן: קודם כול, העובדה שבשנים האחרונות השתפרנו מאוד, דרסטית אפילו, וגם בנושא של הזיהומים, שחברת הכנסת ניבין קודם דיברה עליו, אנחנו השתפרנו.

יעקב ליצמן: יש הרבה פחות זיהומים היום.

יעקב ליצמן: השתפרנו בתוחלת החיים, בהצלה, פחות תמותה, דרסטית.

יעקב ליצמן: עוד מעט אני אפרט נתונים בכלל, אבל זו הבשורה הטובה.

יעקב ליצמן: טוב שמציינים את היום הזה.

יעקב ליצמן: חברת הכנסת אורלי לוי התחילה את זה לפני כמה שנים – – –

אורלי לוי אבקסיס: – – –

יעקב ליצמן: רק שכחת לציין שעשית את זה ביחד איתי.

אורלי לוי אבקסיס: ברור.

יעקב ליצמן: אוקיי.

יעקב ליצמן: אז אני רוצה לפרט.

יעקב ליצמן: משרד הבריאות רואה חשיבות רבה בטיפול בפגים ובקידומן של היחידות לטיפול ביילוד, פגיות.

יעקב ליצמן: מתוך ראייה זו, נושא הפגיות הוגדר בשנים האחרונות כאחת מתוכניות הדגל של המשרד.

יעקב ליצמן: הוסדרו הנהלים והסטנדרטים המקצועיים – – –

מאיר כהן: צד ימין, אני מבקש שקט, שומעים אתכם עד כאן.

מאיר כהן: יועצי המחנה הציוני ויש עתיד, אנא מכם, שומעים אתכם עד כאן.

מאיר כהן: תודה.

מאיר כהן: סליחה, אדוני.

יעקב ליצמן: הוסדרו הנהלים והסטנדרטים המקצועיים והוקצו משאבים ייעודיים.

יעקב ליצמן: המשרד מפעיל בפגיות מודל תמרוץ ייעודי זו השנה החמישית, אשר מודד תשומות ותוצאות על פי הסטנדרט המומלץ בתחומי כוח האדם, התשתיות והאיכות, וציוני המודל קובעים את דירוג הפגייה, השיפור שבוצע, ומכך – את הקצאת הכסף הניתנת.

יעקב ליצמן: נציין שלראשונה בשנה זו החל המשרד בביצוע סקר שביעות רצון בקרב הורי הפגים המאושפזים.

יעקב ליצמן: גם זה לא פחות חשוב מהטיפול.

יעקב ליצמן: 30 הפגיות הנבדקות חולקו גם השנה לשלושה בתים על פי מספר הלידות – מרכזי-העל, הבינוניים והקטנים.

יעקב ליצמן: בכל בית שתי הפגיות המצטיינות מקבלות בונוס כפל.

יעקב ליצמן: כל הפגיות שהציון שלהן מעל חציון בבית הייעודי מקבלות מענק וחצי, והפגיות אשר נמצאות מתחת לחציון אולם ממוצע השיפור שלהן מעל השיעור הממוצע בבית, יקבלו מענק אחד.

יעקב ליצמן: מודל זה מבטיח שבתי החולים יבחרו להשקיע משאבים לשיפור מתמיד בפגיות.

יעקב ליצמן: המודל הינו דינמי ומתעדכן מדי שנה על פי ממצאי הבקרות, הצרכים והתובנות העולים במסגרת הבקרות, ובייעוצה של ועדת מומחים הכוללת כמה מנהלי מחלקות ואחיות נאונטולוגיות.

יעקב ליצמן: ולהלן תוצאות המודל: 1.

יעקב ליצמן: שיפור כוח האדם בפגיות – מתחילת הפעלת המודל נוספו במערך הפגיות בבתי החולים 311 תקני אחיות חדשות, 153 תקני אחיות בעלות קורס על-בסיסי בטיפול נמרץ ביילוד ו-58 תקני רופאים.

יעקב ליצמן: בנוסף, הוגדלו באופן משמעותי מספר תקני מקצועות הבריאות הייעודיים – 134 תקנים, שבכללותם הוכנס מקצוע חדש של פסיכולוג קליני ב-20 פגיות בארץ.

יעקב ליצמן: 2.

יעקב ליצמן: שיפור בתוצאי איכות – ירידה בשיעור אלח, זיהומי דם נרכשים, ב-72% משנת 2014 עד שנת 2018.

יעקב ליצמן: 3.

יעקב ליצמן: שיפור בתשתיות הפגיות – מתחילת המודל נבנו חמש פגיות חדשות, ועוד שמונה פגיות בתהליכי תכנון ובנייה; נוספו 21 חדרי הנקה, 17 חדרי הורים, 18 מטבחי חלב, 13 חדרי תרופות ו-11 חדרי בידוד בכל הפגיות במדינה.

יעקב ליצמן: 4.

יעקב ליצמן: שיפור בהצטיידות הפגיות – זו השנה השנייה שבה מחולק מענק הצטיידות ייעודי בכל מחלקות הפגיות בארץ.

יעקב ליצמן: סך סכום ההצטיידות – 1.2 מיליון שקל לכל פגייה, על מנת שכלל הציוד ההכרחי בהתאם להמלצות משרד הבריאות יהיה בכל הפגיות במדינה.

יעקב ליצמן: בכל שנה מאז הפעלת המודל יש עלייה בציון הממוצע של בקרות הפגיות, וזאת למרות שבכל שנה אנו מעלים את הסטנדרט.

יעקב ליצמן: מתחילת הפעלת התוכנית יש שיפור של 52 נקודות בציון הממוצע של הפגיות – עלייה של כ-30% בממוצע בכל שנה.

יעקב ליצמן: אנו נמשיך ונפעל לשם המשך השיפור ושימורו.

יעקב ליצמן: בנושא הפריפריה – זה הכי חשוב לך.

יעקב ליצמן: בנושא הפריפריה, המודל הראה שפגיות קטנות ופריפריאליות יכולות לבצע שיפור משמעותי וליהנות מהתמרוץ שניתן במודל – מותר לי להגיד: לפעמים אפילו יותר טוב מהמרכזים הגדולים, הרחוקים.

יעקב ליצמן: לא זו בלבד, גם בבתי חולים שנמצאים בפריפריה החברתית, כמו במזרח ירושלים, הצלחנו לקדם שיפור משמעותי.

יעקב ליצמן: אני אמשיך יחד עם הצוותים המקצועיים בהמשך התהליך המבורך של שיפור הטיפול בפגים, הן בפגיות והן בקהילה במדינת ישראל.

יעקב ליצמן: לסיכום, יש הרבה מה להמשיך לשפר, ובהחלט אני מתכוון לעשות את זה, להשקיע בזה; במיוחד כשאנחנו רואים פירות, אנחנו רואים את התוצאות, זה עוזר ומעודד מאוד להמשיך בזה.

יעקב ליצמן: בעזרת השם, נוריד את זה, אני מקווה, לאפס – – –

אורלי לוי אבקסיס: במודל הנוכחי, כבר השנה דובר על 40 מיליון שקל – – –

יעקב ליצמן: אז היות שאמרת קודם שהגשת שאילתה, ואני אוהב לבדוק את הדברים, נתונים אמיתיים, לפני שאני עונה מהראש, יש לי תשובה, אבל אני לא בטוח בזה.

מאיר כהן: תודה רבה, אדוני.

מאיר כהן: האם המציעות מסתפקות בתשובת השר או רוצות להמשיך דיון בוועדה?

אורלי לוי אבקסיס: – – – אנחנו נשמח מאוד שייתן מילה או שתיים על – – –

מאיר כהן: זאת הייתה תשובתו של השר.

מאיר כהן: השר אומר שאם הגשתן שאילתה אז הוא יבדוק.

אורלי לוי אבקסיס: – – –

מאיר כהן: אז אני מרשה לך, בבקשה.

מאיר כהן: מה ההערה שלך?

אורלי לוי אבקסיס: לגבי בנק חלב אם.

מאיר כהן: לגבי בנק חלב אם, אדוני.

יעקב ליצמן: את יודעת שאין ויכוחים בינינו, נכון?

יעקב ליצמן: אז בזה סידרנו שלושת-רבעי הבעיה.

יעקב ליצמן: הבעיה זה מישהו אחר, בלי להיכנס כאן לפרטים.

אורלי לוי אבקסיס: האוצר.

יעקב ליצמן: אוקיי.

מאיר כהן: אז אני חוזר שוב על בקשתי – – –

יעקב ליצמן: אדוני, אני מציע ככה: האם היה דיון על הפג באחרונה בוועדה?

אורלי לוי אבקסיס: היום.

יעקב ליצמן: היום.

יעקב ליצמן: אז לדעתי תסתפקו בתשובה.

מאיר כהן: האם אתן מסתפקות בתשובת השר?

מאיר כהן: אם כן, אנחנו נודה לכן ונמשיך לנושא הבא.

מאיר כהן: גברתי?

אורלי לוי אבקסיס: כן.

ניבין אבו רחמון: כן.

מאיר כהן: תודה רבה, אדוני השר.

מאיר כהן: תודה רבה לכן.

יעקב ליצמן: שלוש המציעות?

מאיר כהן: כן, כן.

מאיר כהן: היא אמרה.

מאיר כהן: בסדר גמור.

מאיר כהן: תודה רבה לך, אדוני, תודה רבה למציעות.

מאיר כהן: אכן, יום חשוב מאוד.

מאיר כהן: נושא חשוב מאוד.

מאיר כהן: [מס' כ/809; דברי הכנסת, חוב' ג', ישיבה 369, עמ' 31449; נספחות.

מאיר כהן: ]

מאיר כהן: אנחנו עוברים לחקיקה.

מאיר כהן: לפנינו שני חוקים.

מאיר כהן: הצעת חוק ארגון הפיקוח על העבודה (תיקון מס' 11 – הוראת שעה), התשע"ט–2018, לקריאה שנייה ושלישית.

מאיר כהן: יציג את הצעת החוק חבר הכנסת עבד אל חכים חאג' יחיא בשם יושב-ראש ועדת העבודה, הרווחה והבריאות אלי אלאלוף.

מאיר כהן: בבקשה, כבודו.

מאיר כהן: בסם אללה א-רחמאן א-רחים.

מאיר כהן: כבוד היושב-ראש, חבריי חברי הכנסת, כבוד השרים, מדובר בהצעת חוק לנסות ולפתור את הבעיות של פציעתם והריגתם של העובדים.

מאיר כהן: אני מתכבד להציג בפני הכנסת את הצעת חוק ארגון הפיקוח על העבודה (תיקון מס' 11 – הוראת שעה), התשע"ט–2011, לקריאה שנייה ולקריאה שלישית.

מאיר כהן: הצעת חוק זו היא הצעת חוק פרטית שיזמו חברי הכנסת איל בן ראובן, אלי אלאלוף ואנוכי, ואני מבקש לברך אותם על יוזמתם – מבורכים איל, אלי.

מאיר כהן: לצערנו הרב, בשנים האחרונות הולך וגדל מספר העובדים שנפצעים ונהרגים בתאונות עבודה בענף הבנייה.

מאיר כהן: מתחילת השנה עד היום נהרגו 41 עובדים ושני עוברי אורח – בסך הכול 43 – באתרי הבנייה.

מאיר כהן: כדי לשמור על שלומם וחייהם של עובדים באתרי הבנייה צריך בין היתר מנהל העבודה לנקוט צעדים מתאימים כדי להבטיח שהעובדים ימלאו את הוראות הבטיחות שבתחום אחריותו.

מאיר כהן: ואומנם, למנהל העבודה תפקידים רבים ומשימות רבות העומדות לפתחו, והוא אינו יכול לעסוק כל הזמן בנושאי בטיחות, למרות שהוא אחראי לזה, אבל הוא לא סופרמן.

מאיר כהן: מטרתה של הצעת חוק זו לקבוע בהוראת שעה לחמש שנים חובת מינוי של עוזר בטיחות, שיעסוק אך ורק בענייני בטיחות ויסייע למנהל העבודה בעניינים אלה על ידי ביצוע התפקידים שנקבעו לו.

מאיר כהן: יש בפירוט הצעת החוק את התפקידים שהוא צריך לבצע.

מאיר כהן: חובת המינוי של עוזר הבטיחות חלה על מבצע הבנייה בכל אתר בנייה שמתבצעות בו עבודות בנייה של מבנה שגובהו מעל שבעה מטרים ושטחו מעל 1,000 מטרים מרובעים, וכן באתרים מסוימים שמתבצעות בהם עבודות בנייה הנדסיות.

מאיר כהן: תפקידיו של עוזר הבטיחות יהיו: לבדוק את קיומן של הוראות הבטיחות שנקבעו בחוק באתר הבנייה לפי צ'ק ליסט – רשימת בדיקה שיפרסם משרד העבודה; לדווח למנהל העבודה על הפרות של הוראות הבטיחות, וכן להודיע לעובד לגבי הפרות בטיחות הנוגעות לעבודתו, וזה בזמן אמת.

מאיר כהן: אין כוונה שיכין את הרשימה וישלח למוחרת, אלא בזמן אמת, כי הוא נמצא בשטח בכל שעות העבודה, ואז הוא מודיע כדי לתקן.

מאיר כהן: הוא לא בא אחרי יום או יומיים או בזמן אחרי שיש תאונה, אלא כדי למנוע את תאונת העבודה.

מאיר כהן: זו הכוונה.

מאיר כהן: מוצע לקבוע הוראות לעניין תיקון הפרות שעליהן דיווח עוזר הבטיחות על ידי מנהל העבודה ומבצע הבנייה.

מאיר כהן: כדי לאפשר לעוזר הבטיחות למלא את עבודתו בצורה הטובה ביותר, מוצע לקבוע הוראות שנועדו להגן על עוזר הבטיחות מפני פגיעה בתנאי עבודתו ומפני פיטוריו.

מאיר כהן: הסעיף הזה הוא מאוד חשוב, כי אנחנו רוצים שימלא את העבודה בלי חשש שמא, אם הוא יבוא וינדנד יתר על המידה לטענת מאן דהוא, יגידו לו: תודה רבה, לך הביתה.

מאיר כהן: יודגש כי אין בתפקידו של עוזר הבטיחות לגרוע מאחריותם ומחובותיהם של מנהל העבודה ומבצע הבנייה לכל דבר בעניין הנוגע לבטיחות באתר הבנייה, ככל שהן קיימות לפי כל דין.

מאיר כהן: סליחה, אדוני.

מאיר כהן: השר יצא החוצה?

מאיר כהן: אני מסיים.

מאיר כהן: איפה שני השרים?

מאיר כהן: יש שר אחד.

מאיר כהן: איפה השר?

מאיר כהן: אנא תקראו לשר, בבקשה.

מאיר כהן: תמשיך, אדוני.

מאיר כהן: אני מקווה שהצעת חוק זו תסייע בשמירה על שלומם וחייהם של העובדים בענף הבנייה.

מאיר כהן: ואני קורא לכם לאשר את הצעת החוק בקריאה שנייה ובקריאה שלישית.

מאיר כהן: חשוב מאוד שאנחנו פה נצביע על הבעיה הגדולה.

מאיר כהן: אני חושב שזה עוד צעד למנוע את תאונות העבודה.

מאיר כהן: אני מקווה שהצעת החוק הזו תעזור רבות.

מאיר כהן: להצעת החוק הזו אין הסתייגויות – –

מאיר כהן: תודה רבה.

מאיר כהן: – – לכן אני מבקש לאשר אותה.

מאיר כהן: תודה רבה.

מאיר כהן: יש אישור של יושב-ראש הכנסת שסגן השר – אוקיי, אדוני.

מאיר כהן: תודה רבה, אדוני השר.

מאיר כהן: אתה נשאר איתנו, סגן השר.

מאיר כהן: תודה רבה, אדוני.

מאיר כהן: לפנים משורת הדין, ביקש חבר הכנסת אלי אלאלוף להגיד כמה מילים קצרות.

מאיר כהן: הוא מיוזמי ודוחפי החוק הזה.

מאיר כהן: ואחריו אנחנו נעבור להצבעה שנייה ושלישית.

מאיר כהן: כבודו.

אלי אלאלוף: אדוני היושב-ראש ידידי מאיר כהן, חבריי חברי הכנסת, אדוני סגן השר, כשר אתה פה, אני חייב להגיד שני דברים שאינם קשורים לחוק.

אלי אלאלוף: אני גאה שצוות של שלושה חברי כנסת משלוש סיעות שונות עובדים כבר שנה רביעית בנושא הזה של תאונות העבודה בענף הבנייה, ואני יכול להגיד ש"טכנית" בהצלחה – כל עוד יש הרוגים ופצועים רבים.

אלי אלאלוף: זה הישג אדיר שאפשר לשתף פעולה, וזה נפלא.

אלי אלאלוף: המהנדס היחיד בכנסת הוא עבד אל חכים חאג' יחיא, האלוף הפנוי היחיד בכנסת זה איל בן ראובן, ואלאלוף זה אני.

אלי אלאלוף: ואני רוצה להגיד שזה אומר – שזה מראה – –

עמר בר-לב: אל-אלוף.

אלי אלאלוף: – – שאפשר לעשות עבודה משותפת ויפה ללא שיקולים זרים.

אלי אלאלוף: 2.

אלי אלאלוף: אני חייב להגיד לכם, סליחה שזאת דקה של שווייץ, זה החוק ה-100 שעובר בוועדה שלי השנה, הקדנציה.

איילת נחמיאס ורבין: כל הכבוד.

לאה פדידה: לחיים.

לאה פדידה: בשעה טובה.

נחמן שי: יפה מאוד.

אלי אלאלוף: 100.

אלי אלאלוף: זה פשוט מדהים.

אלי אלאלוף: לא עשיתי את החשבון, אלו החברות שלי.

אלי אלאלוף: וזה פשוט מדהים ומראה שאפשר לייצר עבודה מאוד חיובית, ואני מנחש גם את התוצאות: רוב החוקים שלנו עברו בתמיכה כמעט מלאה וללא התנגדויות.

אלי אלאלוף: אני רוצה להגיד לכם שזה לא תאונות עבודה, זה הצלת משפחות.

אלי אלאלוף: ההרוגים משאירים משפחות, ובדרך כלל הן משפחות עניות, חלשות כלכלית, והפרנסה היחידה היא מהעובד הזה שנפגע בתאונות העבודה.

אלי אלאלוף: ואנחנו רואים דברים מזעזעים.

אלי אלאלוף: אנחנו רואים כמה משפחות מתפרקות בגלל שהמפרנס היחיד והחשוב ביותר הוא הנפגע.

אלי אלאלוף: ולכן כשאנחנו אומרים: 42 נהרגו – לא, זה 42 משפחות שמתפרקות.

אלי אלאלוף: נקודה נוספת מאוד חשובה – הבעיה שלנו היא החקירות.

אלי אלאלוף: אתם ודאי יודעים שעל התאונה בבניין ברמת החייל לפני כמעט שנתיים עוד לא קיבלנו תוצאות של החקירה, למרות שמצאנו תקציב מיוחד כדי להקים יחידה משותפת, של המשטרה ופרקליטות המדינה, עם תקציב מיוחד שהחברים ואני הבאנו, תקציב של 11 מיליון שקל כדי שתהיה יחידה משותפת לשני הגופים שאמורים לטפל ולחקור את החקירות המאוד-קשות האלה.

אלי אלאלוף: היות שהיושב-ראש, ובצדק, ביקש שאני אקצר, אני גם רוצה להגיד לכם: זה לא סוף פסוק.

אלי אלאלוף: זה אומנם החוק השלישי שאנחנו מעבירים ביחד, אל תשכחו שיש גם חוק של סגירת האתרים.

אלי אלאלוף: אני רוצה להגיד לכם, כל הגופים במדינה מרוויחים מהבנייה.

מאיר כהן: בטח.

אלי אלאלוף: הקבלנים, המדינה, גם הקונים מרוויחים היום, והיחידים שמפסידים אלו הפועלים.

אלי אלאלוף: היחידים שלא מקבלים את השכר ההולם ביותר, המתאים ביותר, אלו העובדים.

אלי אלאלוף: אין שום סיבה שזה יימשך.

אלי אלאלוף: ולבסוף, שכחת, עבד אל חכים – אני אעשה את זה בשמך – להודות לצוות הנפלא של היועצים המשפטיים, הצוות של הוועדה, היועצים השונים של כולנו, של שלושת הח"כים שעבדו ביחד ועובדים ביחד כאילו הם צוות אחד – הם צוות אחד, בעצם – בצורה בלתי רגילה.

אלי אלאלוף: אני רוצה להגיד לכם, את שיתוף הפעולה הזה לצערנו אנחנו לא רואים בינתיים בין משרדי הממשלה.

איילת נחמיאס ורבין: נכון.

אלי אלאלוף: אם לא יהיה שיתוף פעולה בין המשרדים הממשלתיים, משרד השיכון, שהוא אחראי על רשם הקבלנים – ועשר שנים רשם הקבלנים לא מצא קבלן אחד מזייף.

אלי אלאלוף: כל עוד המשרדים לא משתפים פעולה ורואים כל אחד את הלטיפונדיה שלו כאילו היא פרטית, אז אנחנו נמשיך ונראה דברים שהיינו יכולים למנוע בתיאום בין המשרדים.

אלי אלאלוף: אני שוב מודה לחברים על העבודה הנפלאה ביחד, והרי אנחנו עובדים, בערבית מרוקאית –לפחות מאיר יבין אותי – ברמזה, בלי טבזה, היינו ברמז וללא מכות.

טלב אבו עראר: – – –

אלי אלאלוף: אלו המרוקאים.

אלי אלאלוף: מה אתה מדבר, כשאחמד טיבי אתמול נואם חצי שעה כדי שאני לא אבין, זה לא פייר; אני מייד מתרגם את המשפט המרוקני שלי.

אלי אלאלוף: אז תודה רבה לכולם.

מאיר כהן: תודה רבה, אדוני.

מאיר כהן: ואני רק רוצה, לפני שאנחנו מצביעים, להזכיר שבקרן פרס יושב-ראש הכנסת לאיכות החיים זאת הפעם השלישית שמעניקים את הפרס ליוזמות שקשורות לבטיחות בתחום העבודה.

מאיר כהן: אני מבקש מכולם לשבת.

מאיר כהן: אנחנו עוברים, להזכירכם, להצבעה על הצעת חוק ארגון הפיקוח על העבודה (תיקון מס' 11 – הוראת שעה), התשע"ט–2018, בקריאה שנייה.

מאיר כהן: מי בעד?

מאיר כהן: מי נגד?

מאיר כהן: הצבעה מס' 2 בעד סעיפים 1–3 – 20 נגד – אין נמנעים – אין סעיפים 1–3 נתקבלו.

מאיר כהן: 20 בעד, אין מתנגדים, אין נמנעים.

מאיר כהן: אם כן, החוק עבר בקריאה שנייה.

מאיר כהן: אנחנו עוברים, ברשותכם, לקריאה שלישית, בבקשה.

מאיר כהן: מי בעד?

מאיר כהן: מי נגד?

מאיר כהן: הצבעה מס' 3 בעד החוק – 20 נגד – אין נמנעים – אין חוק ארגון הפיקוח על העבודה (תיקון מס' 11 – הוראת שעה), התשע"ט–2018, נתקבל.

מאיר כהן: 20 בעד, אין מתנגדים, אין נמנעים.

מאיר כהן: חוק ארגון הפיקוח עבר בקריאה שנייה ובקריאה שלישית.

מאיר כהן: מברוכ לכל העושים במלאכה.

מאיר כהן: אני מזמין לברכה קצרה את חבר הכנסת איל בן ראובן.

איל בן ראובן: כבוד היושב-ראש, חברי הכנסת, קודם כול, אני מודה – חבל שכל כך מעט חברי כנסת נמצאים פה באישור חוק כל כך חשוב, ואני רוצה להודות לכל מי שכן נמצא פה.

איל בן ראובן: אני חושב שהיום הזה הוא יום היסטורי.

איל בן ראובן: אני אומר לכם, כך אני מרגיש – בהיבט של ביטחון פועלי הבניין, שהיו משך זמן ארוך מאוד אנשים שקופים, וחייהם – או, אובדן חייהם היה זול.

איל בן ראובן: לא עוד.

איל בן ראובן: לא עוד.

איל בן ראובן: מעבר החוק הזה אומר שבמדינת ישראל, כנסת ישראל, שמים את בטיחות הבנייה, את חיי הפועלים שלנו בסדר העדיפויות הלאומי – גבוה.

איל בן ראובן: ואנחנו עדיין בתחילת הדרך.

איל בן ראובן: אנחנו בתחילת הדרך, צריך להודות בזה.

איל בן ראובן: החוק הזה אומר בעצם לכל העוסקים במלאכה החשובה כל כך של בנייה שאנחנו לא ניתן להמשיך בהפקרות הזאת שהייתה, שגרמה לכל כך הרבה הרוגים ופצועים.

איל בן ראובן: אנחנו עדיין לא נמצאים אפילו קרוב לתוצאה בשטח שאנחנו דורשים לראות, שתהיה ירידה דרמטית בכמות התאונות והנפגעים.

איל בן ראובן: אני רוצה להודות לחבריי, לצוות הפעולה של העבודה: ליושב-ראש הוועדה אלי אלאלוף, שגם הוביל בוועדה את החוק הזה בצורה כל כך נחושה; לחברי חבר הכנסת חאג' יחיא; אני רוצה להודות לצוות הוועדה: לשמרית, היועצת המשפטית, שליוותה אותנו כל כך יפה במעלה הדרך; אני רוצה להודות לשר העבודה והרווחה; למינהל הבטיחות – לרן כהן, ליועצת המשפטית של המינהל, מיכל; אני רוצה להודות ליושב-ראש ההסתדרות, שגם הוא הצטרף למאמץ לפני זמן קצר, ובהחלט גם הגיע לדיונים בוועדה, ואני חושב שתרם את חלקו; להתאחדות בוני הארץ; לאמנון שינדלר, שמוביל את מנהלי העבודה; להרבה ארגונים אזרחיים, כבוד היושב-ראש, שתמכו בנו ולחצו לכל אורך הדרך; לכל העוזרים – לעוזרי דניאל, שבתחושתי החוק הזה לא היה עובר בלעדיו – והלחץ של כל העוזרים שלנו.

איל בן ראובן: מילה אחרונה: אנחנו לא נעצרים.

איל בן ראובן: אנחנו ממשיכים לפעול עד שנראה תוצאה בשטח, ותוצאה בשטח זה ירידה משמעותית בכמות התאונות ובכמות הנפגעים.

איל בן ראובן: אני קורא למשרדי הממשלה: כמו שאמר חברי אלי אלאלוף, פתחו שער בתחום הזה – –

מאיר כהן: תודה.

איל בן ראובן: – – אל תיתנו לנו לרוץ במדרגות.

איל בן ראובן: צריך להמשיך ולפעול.

איל בן ראובן: תודה רבה לכולם.

מאיר כהן: תודה רבה, אדוני.

מאיר כהן: הודעה לסגן מזכירת הכנסת.

נאזם בדר: ברשות יושב-ראש הישיבה, הינני מתכבד להודיעכם, כי הונחו היום על שולחן הכנסת מסקנות ועדת העבודה, הרווחה והבריאות בעקבות דיון מהיר בהצעתם של חברי הכנסת מאיר כהן, טלב אבו עראר, ינון אזולאי ונורית קורן בנושא:

נאזם בדר: חברות הביטוח מפעילות מניפולציות על מבוטחים גוססים כדי לא לשלם למבוטחים את המגיע להם.

נאזם בדר: תודה.

מאיר כהן: תודה רבה, אדוני.

מאיר כהן: [רשומות (הצעות חוק, חוב' כ/818); נספחות.

מאיר כהן: ]

מאיר כהן: אנחנו עוברים להצעת חוק השמות (תיקון מס' 8) (הגבלת שינוי שם של עבריין מין), התשע"ט–2018, בקריאה ראשונה, של חברי הכנסת אורלי לוי אבקסיס, מרדכי יוגב ומיכל רוזין.

מאיר כהן: תציג את הצעת החוק חברת הכנסת אורלי לוי אבקסיס.

מאיר כהן: בבקשה, גברתי, עד עשר דקות לרשותך, בבקשה.

אורלי לוי אבקסיס: תודה רבה לך, אדוני היושב-ראש.

אורלי לוי אבקסיס: איך אומרים, יום שלישי, פעמיים כי טוב.

אורלי לוי אבקסיס: אז אני שמחה ומתרגשת להיות פה שוב היום, ולהביא סוף-סוף להצבעה את הצעת החוק שאמורה להטיל מגבלות על שינוי שמו של עבריין מין.

אורלי לוי אבקסיס: אנחנו בעולם הטכנולוגי יכולים לפעמים, מתוך זהירות, לגגל את שמו של אדם ברשתות ולגלות קצת על העבר שלו – אם הוא מסוכן, אם יש כל מיני שדים בעברו, אם יש אירועים שאמורים להדליק לנו נורות אדומות.

אורלי לוי אבקסיס: אנחנו עושים את זה כמעט בכל דבר: אם אנחנו בוחרים קבלן בנייה או אם אנחנו בוחרים מורה פרטי או אם אנחנו בוחרים איש מקצוע כזה או אחר.

אורלי לוי אבקסיס: אבל גילינו שבתוך הנושא של עברייני מין יש מין דרך מאוד קלה להסתיר את עברך, בעיקר אם יש לך על הגב קופת שרצים, ומה שנכנס לתיעוד בכל האמצעים שאנחנו משתמשים בהם בשוטף יכול להימחק באחת בגלל הקלות שבה בן אדם יכול להחליף את שמו במשרד הפנים.

אורלי לוי אבקסיס: לכן שם x לא יניב לכם שום תוצאות אם בעברו הוא היה בשם אחר, ומה שאנחנו יכולים לגלות עליו הוא יותר מן הנסתר מאשר מן הגלוי.

אורלי לוי אבקסיס: נתוני פגיעה מינית לשנת 2017 של איגוד מרכזי הסיוע לנפגעות ונפגעי תקיפה מינית: בשנה זאת הגיעו למרכזי הסיוע כ-47,000 פניות, מתוכן למעלה מ-10,000 פניות חדשות; מגדר הנפגע או הנפגעת – נשים מהוות 89% מהנפגעים; כשאנחנו מדברים על גיל בזמן הפגיעה – 58% מהנפגעות הן קטינות, 42% הן בגירות; גיל בזמן הפגיעה לגבי בנים – למעלה מ-45% מהנפגעים הם קטינים; 17% הם ילדים מתחת לגיל 11, 50% מהתיקים הנפגעים הם בגירים; סוג הפגיעה, שתבינו – אם 20% מהפגיעות הן הטרדות מיניות, אז למעלה מ-30% הם מעשי אונס ומעשי סדום.

אורלי לוי אבקסיס: את הצעת החוק שלי הגשתי כבר בעבר, אפילו בכנסת הקודמת, כאשר גיליתי סיפור שפורסם על סטודנטית שבצעירותה עברה פגיעה מינית קשה על ידי אדם מסוים שהיה גם איש חינוך.

אורלי לוי אבקסיס: כמובן, התביעה הגיעה לכדי מיצוי, והבן אדם אפילו נאשם.

אורלי לוי אבקסיס: בהגיעה לבגרותה היא הייתה סטודנטית שהלכה לקבל קורס תחת איזה מרצה מאוד ידוע שאמרו לה שהוא מרצה מצוין.

אורלי לוי אבקסיס: היא לא ידעה מיהו, לא הכירה אותו קודם, אבל היא נרשמה לקורס הזה.

אורלי לוי אבקסיס: וכשהיא מגיעה לקורס והמרצה מגיע לכיתה ומתחיל לנאום, היא מבינה באחת, כמו מכת ברק, שאותו מרצה – אומנם בשם אחר אבל בהחלט הוא – הוא אותו פוגע שפגע בה בצעירותה.

אורלי לוי אבקסיס: תארו לכם את הסחרור, את הבלאק-אאוט, את קשיי הנשימה שהיא מתארת באותו רגע.

אורלי לוי אבקסיס: אפילו לא עלה בדעתה שהשם החדש מעיד על כך שזה אותו הפוגע.

אורלי לוי אבקסיס: זה מקרה אחד.

אורלי לוי אבקסיס: אני רוצה לספר לכם על מקרה אחר – המקרה של עופר כרמי, פדופיל מורשע שביצע עבירות מין בקטינות.

אורלי לוי אבקסיס: בשנת 2006 הוא ניצל את שהותו בדירה בתור מנקה שטיחים כדי לבצע עבירות מין חמורות בילדה קטנה בת חמש, אדוני היושב-ראש.

אורלי לוי אבקסיס: לפי כתב האישום, הוא ביצע בקטינה מעשה סדום ואנס אותה.

אורלי לוי אבקסיס: עופר כרמי הודה כי בעבר הוא ביצע את המעשים, ואפילו ביצע אותם בעבר בתינוקת קטנה בת שלוש שנים בסך הכול.

אורלי לוי אבקסיס: הוא הואשם בביצוע אונס, אך לצערנו, בשל הסדר טיעון הופחתו האישומים, והוא הורשע בביצוע ניסיון אונס ומעשה מגונה.

אורלי לוי אבקסיס: הוא קיבל עונש קל מאוד על העבירות שלו – שש שנות מאסר בפועל ושנתיים מאסר על תנאי.

אורלי לוי אבקסיס: רק שתבינו שהעונש המקסימלי לניסיון אונס הוא 16 שנים.

אורלי לוי אבקסיס: איתו הסתפקו בשש שנים.

אורלי לוי אבקסיס: לאחר השחרור, מה קורה?

אורלי לוי אבקסיס: פותח עופר כרמי בחיים חדשים ומשנה את שמו לעופר ויינברג, וכך הוא מתנהל בצורה חופשית ברשתות החברתיות בלי שאף אחד ידע שהוא עבריין מורשע, והוא יכול להציע את שירותיו למשפחות עם ילדים קטנים.

אורלי לוי אבקסיס: שלא נחשוב מה עוד יכול להיות.

אורלי לוי אבקסיס: היום אנחנו אנשי בשורה: הצלחנו להביא לכך – ועל כך נצביע היום – שבקריאה הראשונה אנחנו ניתן הגבלות על חוק השמות ונמנע הגבלה של שינוי שם של עבריין מין, לפחות שיוכלו האנשים, האזרחים, לדעת, אם וכאשר עולה חשד או מפגש כזה או אחר, או בטרם הם שולחים את הילדים שלהם לשיעורים פרטיים אצל מורה לא מוכר, או בטרם הם מגיעים לאיזשהו שירות כזה או אחר ורוצים לבדוק מי עומד מולם – אנחנו נשים חסם בפני אותם פדופילים שרוצים להמשיך ולהתנהל במרחב הציבורי כמו בלונה פארק.

אורלי לוי אבקסיס: לחוק זה יש מציעים נוספים, וההצעות מוזגו להצעת חוק אחת.

אורלי לוי אבקסיס: אני רק אציין שלצערי, מסיבות כאלה ואחרות, נמנע מהם להגיע היום: מרדכי מוטי יוגב וחברת הכנסת מיכל רוזין.

אורלי לוי אבקסיס: אני אעדכן אתכם שככל שהתקדמנו, ואנחנו מבינים שיש לנו בעיה עם אותם עברייני מין, עם אותם פדופילים, עם אותם פוגעים חסרי לב – יכול מאוד להיות שעלינו פה על משהו שהוא קצת יותר רחב, כי רמאים יש בתחומים נוספים: זה יכול להיות אנשים שעושים עוקץ לזקנים, חבר הכנסת איציק שמולי; זה יכול להיות נותני שירותים כאלה ואחרים; זה יכול להיות אפילו קבלנים שיש אחריהם מסכת של תביעות או של אישומים.

אורלי לוי אבקסיס: הבנו שאולי יש מקום להרחיב את ההגנה הזו – לא רק על בנושאים של עבירות מין אלא בנושאים נוספים, כדי שנדע לזהות ונדע להיזהר.

אורלי לוי אבקסיס: אני מעדכנת אתכם שלקראת ההכנה לקריאה שנייה ושלישית אנחנו נבחן עבירות נוספות של פשיעה חוזרת, כדי למנוע את ניצול האפשרות לשינוי שם וכדי לתת בידי הציבור את הכלים גם כדי להימנע מלהיכנס למצבי סכנה.

אורלי לוי אבקסיס: זה עדיין לא פוטר את הרשויות, את המשרדים, מלעשות את עבודתם, אבל צעד-צעד ובהרחבת המענים או בסגירת החורים האלו, חברת הכנסת יחימוביץ – בכל פעם שנדמה לנו שאנחנו סותמים חור, נפתח לנו במקום אחר, זה כמו חתול ועכבר.

אורלי לוי אבקסיס: אבל יש לנו לא רק מרץ ואמונה בדרך, יש לנו באמת שיתופי פעולה – אני שמחה לומר, בנושאים האלה – בין אופוזיציה לקואליציה, אחרת כנראה לא הייתי כאן היום, בהיותי חברת כנסת יחידה באופוזיציה בסוג של סיעת יחיד, מביאה לקריאה ראשונה עוד הצעת חוק שנוגעת למשהו שאמור לגעת בכולנו.

אורלי לוי אבקסיס: כולנו אמורים להיות חיילים במלחמה הזו, כי במלחמות כאלו אנחנו מצילים חיים.

אורלי לוי אבקסיס: תודה רבה לך, אדוני היושב-ראש.

אורלי לוי אבקסיס: אני מבקשת מכם לתמוך בחוק.

אורלי לוי אבקסיס: תודה.

מאיר כהן: תודה רבה, גברתי.

מאיר כהן: היות שזה בקריאה ראשונה, אנחנו עוברים לרשימת הדוברים: תמר זנדברג – לא נמצאת; טלב אבו עראר – לא נמצא; דב חנין – לא נמצא; איילת נחמיאס ורבין?

מאיר כהן: מוותרת.

איילת נחמיאס ורבין: – – – רק שמחה על החוק.

מאיר כהן: תודה רבה.

מאיר כהן: ענת ברקו – לא נמצאת; עיסאווי פריג' – לא נמצא; מיכל רוזין – לא נמצאת; מירב בן ארי – לא נמצאת; יהודה גליק – לא נמצא; רויטל סויד – לא נמצאת; פנינה תמנו – מוותרת.

מאיר כהן: נחמן שי – מוותר; מסעוד גנאים, מוותר; אברהם נגוסה – לא נמצא; עליזה לביא – לא נמצאת.

מאיר כהן: חבר הכנסת אלחרומי, בבקשה, אדוני.

מאיר כהן: אחריו אנחנו נעבור להצבעה.

מאיר כהן: בבקשה.

סעיד אלחרומי: תודה, אדוני היושב-ראש.

סעיד אלחרומי: חבריי חברי הכנסת, ראשית, אני רוצה להביע את התמיכה ואת העידוד לאורלי על החוק החשוב הזה.

סעיד אלחרומי: אני עליתי כאן כדי להעלות את הנושא שדיברתי עליו לפני בערך שעה, גם הרצח המזוויע והנוראי של הילדה מאל-ג'ש וגם מה שקרה בתל אביב.

סעיד אלחרומי: אבל הסוגיה העיקרית היא נושא בתי הספר והיועצות והיועצים בבתי הספר, ובעיקר בחברה הערבית, ובמיוחד בחברה הבדואית.

סעיד אלחרומי: משיחות שאני מקיים עם האנשים האלה, עם המורים האלה, אנחנו מגלים כמה הנושא הזה לא מקבל את תשומת הלב הראויה – נושא הפגיעה המינית ונושא הטיפול בתלונות של ילדות וילדים וכמה זה יכול להשפיע על העתיד שלהם.

סעיד אלחרומי: אנחנו מזהים, אדוני היושב-ראש, תופעות של אלימות.

סעיד אלחרומי: ילד שכשהוא בתחילת דרכו, בתחילת החיים, נפגע פגיעה מינית – כשהוא מתבגר רוב הסיכויים שאנחנו עומדים בפני מפלצת שמנסה להתנקם גם בחברה ולהתנקם בכל מה שמסביב, שלא מנעו את הפגיעה בו כשהיה ילד, וגם הבנות.

סעיד אלחרומי: גם מקרי אובדנות וניסיונות להתאבד, אנחנו מרגישים אותם ושומעים עליהם מדי יום.

סעיד אלחרומי: לכן, זה נושא חשוב, אורלי.

סעיד אלחרומי: זה נושא חשוב לכל מי שפעל בנושא הזה, ובהחלט הגיע הזמן שעבריין מין ישלם על מעשיו.

סעיד אלחרומי: תודה, אדוני.

מאיר כהן: תודה רבה, אדוני.

מאיר כהן: ובכל זאת, לפנים משורת הדין, חברת הכנסת תמנו ויתרה וחזרה בה.

מאיר כהן: בבקשה, עד שלוש דקות לרשותך.

פנינה תמנו: ראשית, אני מודה לך שאפשרת לי.

פנינה תמנו: בכל זאת, חוק שאי-אפשר שלא לומר מילה ולברך אותך, חברת הכנסת אורלי לוי, על הצעת חוק כל כך משמעותית וכל כך חשובה.

פנינה תמנו: את הבאת פה דוגמאות למקרים שפשוט יכולים רק לזעזע אותנו.

פנינה תמנו: איך עברייני מין, אחרי שריצו את עונשם – הרבה פעמים אנחנו מדברים על זה שאדם שריצה את עונשו הוא בעצם מילא את חובו לחברה.

פנינה תמנו: לצערנו, רבים מעברייני המין – הקושי להתמודד איתם אחרי שהם משתחררים זה לא אם הם ריצו ושילמו את חובם לחברה; הקושי האמיתי הוא שאנחנו לא יודעים, ואין מספיק פיקוח על אותם עברייני מין, מתי ואיך ובמי הם יפגעו ויחזרו לבצע את עבירות המין, בטח כשמדובר בפדופילים.

פנינה תמנו: לכן, הצעת החוק הזאת באה ואומרת: הם לא ישלמו את חובם לחברה מהבחינה הזו שהם יצטרכו להתמודד עם אותה פגיעה שאיתה מתמודדים אותם ילדים שנפגעו ואותן נשים שנפגעו.

פנינה תמנו: לכן, אני חושבת שההגנה הבסיסית היא באמת שגם אם עבריין מין מעתיק את מגוריו, הוא לא יצליח לתעתע או לרמות אנשים תמימים ולפתות קורבנות או להיות בסביבת ילדים.

פנינה תמנו: אני חייבת לומר לכם, גם כאימא צעירה זה מאוד מטריד.

פנינה תמנו: כשאני לוקחת את הילדים שלי לגן השעשועים, אני מסתכלת עשרות פעמים בכל כיוון אם יש אנשים זרים.

פנינה תמנו: לצערי, זו תופעה חמורה מאוד וקשה מאוד.

פנינה תמנו: עניין השם הוא לא בכדי.

פנינה תמנו: אני מאוד מקווה שאנחנו גם נתקדם בעוד אמצעים.

פנינה תמנו: אני יודעת שיש ויכוחים רבים על הפצת שמות של עבריינים ופדופילים, גם כאלה שכבר ריצו את חובם לחברה.

פנינה תמנו: אבל אני חושבת שבסופו של דבר, באיזון בין הערך החשוב של הגנה על הילדים שלנו, הגנה על ביטחונם של מי שנפגעים או עלולים, לבין זכויות הפרט, אין לי ספק בכלל שהזכות הראשונה גוברת.

פנינה תמנו: לכן, חברת הכנסת אורלי לוי אבקסיס, אני חושבת שזו אחת ההצעות החשובות והמשמעותיות שעברה השבוע הזה, ובקרוב, בעזרת השם, היא תעבור גם בקריאה השנייה והשלישית.

פנינה תמנו: אני באמת חושבת שכל אחד מאיתנו פה, גם אם לא דיבר, מבין שזו הצעה שממש מקדמת את הציבור של הנפגעים והנפגעות בעבירות מין.

פנינה תמנו: תודה רבה.

מאיר כהן: תודה רבה, גברתי.

מאיר כהן: אם כן, אני מבקש – טוב, אתם ישובים.

מאיר כהן: נעבור להצבעה.

מאיר כהן: אנחנו מצביעים על הצעת חוק השמות (תיקון מס' 8) של חברי הכנסת מרדכי יוגב, אורלי לוי אבקסיס ומיכל רוזין, בקריאה ראשונה.

מאיר כהן: בבקשה, מי בעד?

מאיר כהן: מי נגד?

מאיר כהן: הצבעה מס' 4 בעד ההצעה להעביר את הצעת החוק לוועדה – 18 נגד – אין נמנעים – אין ההצעה להעביר את הצעת חוק השמות (תיקון מס' 8) (הגבלת שינוי שם של עבריין מין), התשע"ט–2018, לוועדת החוקה, חוק ומשפט נתקבלה.

מאיר כהן: 18 בעד, אין מתנגדים, אין נמנעים.

מאיר כהן: אם כן, הצעת החוק עברה בקריאה ראשונה, ותעבור להמשך דיון להכנה שנייה ושלישית בוועדת החוקה, חוק ומשפט.

מאיר כהן: תם סדר-היום.

מאיר כהן: הישיבה הבאה תתקיים מחר, אם ירצה השם, יום רביעי, כ' בכסלו התשע"ט, 28 בנובמבר 2018, בשעה 11:00.

מאיר כהן: ישיבה זו נעולה.